**成語動畫廊【門可羅雀】**

《第一場》

時：白天

景：主景

人：YY，博士(博)

 △主景。

△博坐椅上，YY在旁。

博：今日介紹嘅成語，就係門可羅雀！

YY：門呢即係門庭！羅雀即係用網嚟捉雀仔！

博：係喇！話說漢朝有一個人叫做翟公，佢係個大官，有

好多人想巴結佢！……

△CUT，接下場。

《第二場 》

時：白天

景：翟公府外大樹上

人：雀甲（甲），雀乙（乙），雀丙（丙）

 △接上場。

△見翟公府門外，有許多人和幾輛馬車。

博VO：搞到佢屋企非常之熱鬧！

人聲VO：咁耐仲未番嚟嘅？去咗邊呢吓？

△見雀甲乙丙飛入，飛過大街，最後落在大樹上。

乙：真係奇怪喇！翟府門口咁多人嘅？

丙：我仲以為係街市添呀！

甲：係咁架喇！所謂富在深山有遠親，翟公而家有權有勢，梗係有人巴結佢喇！佢個花園雖然好靚呀，但係好多

人喺度出入喎，所以好危險架！你哋要記住呀，千祈

唔好落去玩呀！知唔知道呀？

乙，丙：知道喇！

△時一輛馬車駛至。

△CUT。

《第三場 》

時：白天

景：翟府內

人：僕人（僕），翟公（翟），傍友ABC（A）（B）（C）

 丞相（相）

 △接上場。

△特寫僕人放大咀巴說話。

僕：翟公番嚟喇！

△見翟公進門。

△傍友A入，拿著凳。

A：翟公，我知你行得好辛苦架喇！等我擔張凳俾你坐喇！

△傍友B，C入

B，C：翟公！

B：翟公，你對鞋污漕咗呀！等我同你抹乾淨佢呀吓！

C：行開喇！翟公對鞋仲乾淨過你塊布呀！我就唔同呢，我

今朝先洗過頭，等我用頭髮同你擦靚對鞋，翟公！

翟：得喇！得喇！我知你哋好忠心！

ABC：（齊）我哋赤膽忠心！至死不變呀！

△時僕慌忙跑入。

僕：老爺呀！不得了喇！不得了喇！……哎吔！

△僕趴跌地上，見身後有丞相，拿著聖旨，

相：聖旨到！

△翟和ABC驚訝反應。

翟＋ABC：吓！

△相邊展開聖旨，身後邊出現士兵。

相：皇上御旨！翟公執法不公，罷官為民！

△翟從相接過聖旨。

相：你個位呢會由我嚟接管！

翟：謝！丞相！

△ABC反應。

ABC：吓！由佢接管呀！

△ABC去到相身前。

ABC：嘻嘻！小人願意跟從大人，做狗做馬，接受大人嘅差

遣！我哋赤膽忠心！至死不變呀！

翟：（嘆息）唉！

△畫面漸暗。

△CUT。

《第四場 》

時：白天

景：翟府門外/內

人：雀甲（甲），雀乙（乙），雀丙（丙），翟公（翟），傍友ABC（A）（B）（C）

△冷清的翟府門外。

△雀甲乙丙飛入。

乙：大哥呀，你以前又叫我哋唔好嚟翟公花園呢度玩嘅？

甲：今時唔同往日喇！而家呢度呢，已經做咗雀鳥嘅樂園

喇！

△見樹枝上有許多雀鳥。

△見翟公站欄杆前。

翟：人衰上嚟連門口都少人經過嘅！真係世態炎涼！

△翟回望室內，見甲乙丙雀在景內。

翟：你哋就比啲人好得多喇！嗰啲所謂對我忠心嘅人，當

我失意嘅時候就走晒，而家只係剩你哋陪我咋！

△樹木背景。

博VO：無幾耐，王上又重用番翟公喇！

△ABC逐一從下站起說話。

B：吓！翌公做番官呀！

A：仲加官晉爵呀！

C：咁咪仲威水過以前！

ABC：我哋快啲去巴結吓佢至得囉！去囉去囉！

△翟府門外。

△ABC跑入。

△到大門時，大門馬上關上，三人跌坐地上。

ABC：哎呀！

△門打開少許，有手伸出掛一牌，寫著：一生一死，乃知

交情，一貧一富，乃知交態，一貴一賤，交情乃見。

ABC：呀！

乙VO：一生一死，乃知交情，一貧一富，乃知交態，一貴

一賤，交情乃見！

△見ABC垂頭喪氣地離開。

丙：咦！哥哥呀，點解佢哋見到個牌就走喎？

甲：嗰牌上面寫嘅字呢，就係話俾嗰啲勢利嘅人聽，翟公

已經識穿咗佢哋喇！

乙：咁即係點呀？

甲：即係叫佢哋以後唔好嚟囉！從此之後呢，呢度就係我

哋雀鳥嘅樂園喇！

△CUT。

《第五場》

時：白天

景：主景

人：YY，博士(博)

△見博說話。

博：呢一個故事就產生咗門可羅雀呢句成語喇！呢句成語嘅意思即係話門口冷清清，冇人來往咁解！

△YY笑反應。

△CUT。